CELEX: C2006/237/37
Language: el
Date: 2006-09-30 00:00:00
Title: Υπόθεση F-92/06: Προσφυγή της 11ης Αυγούστου 2006 — Antas κατά Συμβουλίου

30.9.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 237/21
            
         Προσφυγή της 11ης Αυγούστου 2006 — Antas κατά Συμβουλίου
   (Υπόθεση F-92/06)
   (2006/C 237/37)
   Γλώσσα διαδικασίας: η γαλλική
   Διάδικοι
   
      Προσφεύγουσα: Magdalena Antas (Βαρσοβία, Πολωνία) (εκπρόσωποι: S. Orlandi, A. Coolen, J.-N. Louis και E. Marchal, δικηγόροι)
   
      Καθού: Συμβούλιο της Ευρωπαϊκής Ενώσεως
   Αιτήματα της προσφεύγουσας
   Η προσφεύγουσα ζητεί από το Δικαστήριο Δημόσιας Διοίκησης:
   
               —
            
            
               να ακυρώσει την απόφαση του Συμβουλίου περί απορρίψεως του αιτήματός της προς αποκατάσταση των ζημιών που υπέστη λόγω διαδοχικών λαθών του οργάνου·
            
         
               —
            
            
               να τάξει στους διαδίκους προθεσμία ώστε να τους επιτρέψει να συμφωνήσουν ως προς το δίκαιο ύψος της αποζημιώσεως της προσφεύγουσας·
            
         
               —
            
            
               να καταδικάσει το καθού στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα εισήλθε στην υπηρεσία της Γενικής Γραμματείας του Συμβουλίου ως επικουρική υπάλληλος την 1η Νοεμβρίου 2003 και η σύμβασή της έληξε στις 31 Μαρτίου 2005. Από 1ης Ιανουαρίου 2005, ήτοι για τους τρεις τελευταίους μήνες της συμβάσεώς της, το Συμβούλιο την ασφάλισε αυτεπαγγέλτως στο βελγικό υποχρεωτικό σύστημα κοινωνικής ασφαλίσεως. Στη συνέχεια, το Συμβούλιο ενημέρωσε την προσφεύγουσα για την υπαγωγή της στο εν λόγω σύστημα αναδρομικώς από της εισόδου της στην υπηρεσία. Ωστόσο, κατά την προσφεύγουσα, λόγω της καθυστερημένης υπαγωγής της στο βελγικό σύστημα, δεν πληρούσε τις προϋποθέσεις εισπράξεως των βελγικών επιδομάτων ανεργίας, τα οποία προβλέπει το βελγικό βασιλικό διάταγμα της 25ης Νοεμβρίου 1991 περί ρυθμίσεως των θεμάτων ανεργίας (1). Ως εκ τούτου, δεν μπόρεσε να αποδείξει ότι διέθετε επαρκείς πόρους για να της χορηγηθεί άδεια παραμονής στη βελγική επικράτεια για χρονικό διάστημα άνω του τριμήνου, σύμφωνα με το άρθρο 7 της οδηγίας 2004/38/ΕΚ (2). Εξάλλου, η καθυστερημένη υπαγωγή της στο βελγικό σύστημα της στέρησε το πλεονέκτημα του παραρτήματος ΧΙΙ της Συνθήκης Προσχωρήσεως της Πολωνίας στην Ευρωπαϊκή Ένωση, που θα της είχε επιτρέψει την πρόσβαση στη βελγική αγορά εργασίας.
   Προς στήριξη της προσφυγής της, η προσφεύγουσα επικαλείται, πρώτον, παράβαση του άρθρου 70 του Καθεστώτος που εφαρμόζεται στο λοιπό προσωπικό, το οποίο προβλέπει την υποχρέωση του οργάνου να ασφαλίζει τον επικουρικό υπάλληλο σε υποχρεωτικό σύστημα κοινωνικής ασφαλίσεως και να αναλαμβάνει την καταβολή των εργοδοτικών εισφορών που προβλέπονται από την ισχύουσα νομοθεσία.
   Περαιτέρω, η προσφεύγουσα επικαλείται παράβαση των άρθρων 4 και 8 του βελγικού βασιλικού διατάγματος της 5ης Νοεμβρίου 2002 το οποίο προβλέπει την άμεση δήλωση απασχολήσεως (3).
   Τέλος, η προσφεύγουσα επικαλείται παράβαση του καθήκοντος αρωγής.
   
      (1)  Moniteur belge της 31ης Δεκεμβρίου 1991, σ. 29888.
   
      (2)  Οδηγία 2004/38/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, σχετικά με το δικαίωμα των πολιτών της Ένωσης και των μελών των οικογενειών τους να κυκλοφορούν και να διαμένουν ελεύθερα στην επικράτεια των κρατών μελών, για την τροποποίηση του κανονισμού (ΕΟΚ) αριθ. 1612/68 και την κατάργηση των οδηγιών 64/221/ΕΟΚ, 68/360/ΕΟΚ, 72/194/ΕΟΚ, 73/148/ΕΟΚ, 75/34/ΕΟΚ, 75/35/ΕΟΚ, 90/364/ΕΟΚ, 90/365/ΕΟΚ και 93/96/ΕΟΚ (ΕΕ L 158, σ. 77).
   
      (3)  Moniteur belge της 20ής Νοεμβρίου 2002, σ. 51778.